Vári Attila

*Önarckép nemzettel*

Szememben: szürke hulla-máz,

a rémfilm-vampot másolom,

bogáncs-horog a mosolyom,

nőt, s férfit egyként megaláz.

 Hajam: széldöntött búzaföld,

 Hajdan erős, sámsonos-szalma.

S mert cirógatás a nő hatalm

Delila minden nap megölt,

 Fogaim: köztük fagy sziszeg,

 egyharmad-látszó jéghegyek.

 Csak szót vacognak, nem Igét,

 visszhangjuk az, mit még hiszek,

Arcomból rám néz néha Sém,

 Rabszolgatartóm, „Te vagy Khám?”

És nincs zsoltárom, szent misém,

karácsonyom, és hannukám,

Góg és Magóg is rám tekint,

 Hunor vagyok, vagy tán Magor?

 Tükröm azt súgja: idekint,

 a Golgotán vagyok Lator.

 Önarcom képét tükrözi,

hályogos jég, fagyott-hazám.

 A jövőm­? Húsom vetkőzi

 itt törvény volt a mostohám.

 Nem voltam soha jó-magyar

 szűznemzett-népem gyermeke,

 e föld nem ápol. Eltakar!

 Mint gyermeksírást térzene.

*Rémálom*

párnámon álmok égnek

sóhajai az égnek

úgy kerülget az álom

hogy mindenik halálom

képlete

képlete annak mi voltam

hogy hidegen és holtan

ha elmegyek a földről

ne sírjak vissza semmit

semmit

sem ölnyit sem szemernyit

sem téged sem a létet

s mert semmi nem is éltet

adj uram sötétet

sötétet

álmomnál feketébbet

párnámon álmok égnek

elszenesednek vétkek

nincs parázs nincsen szikra

szikra

én sosem voltam

a szívem tán kőszikla

por a porhoz

szikla sziklához

uram társíts ha lehet

egy más ember álmához